O‘zbekiston Respublikasi Bosh prokuraturasi huzuridagi Majburiy ijro byurosining Axborot-kommunikatsiya texnologiyalarini joriy etish markazini tashkil qilish toʻgʻrisida

21.06.2017
O‘zbekiston Respublikasi Prezidentining qarori
O‘zbekiston Respublikasi Bosh prokuraturasi huzuridagi Majburiy ijro byurosi (keyingi oʻrinlarda Byuro deb yuritiladi) faoliyatiga ilgʻor axborot-kommunikatsiya texnologiyalarini keng joriy etish maqsadida, shuningdek, O‘zbekiston Respublikasi Prezidentining 2017 yil 29 maydagi “Elektr energiyasi va tabiiy gaz yetkazib berish hamda iste’mol qilish sohasida toʻlov intizomini yanada mustahkamlash, shuningdek, ijro ishi yuritish tizimini tubdan takomillashtirish chora-tadbirlari toʻgʻrisida”gi PF-5059-son Farmoniga asosan:
1.Quyidagilar tashkil etilsin:

Byuroning tuzilmasida 25 ta shtat birligidan iborat boʻlgan O‘zbekiston Respublikasi Bosh prokuraturasi huzuridagi Majburiy ijro byurosining Axborot-kommunikatsiya texnologiyalarini joriy etish markazi (keyingi oʻrinlarda Markaz deb yuritiladi);

Byuro hududiy boshqarmalarining tuzilmasida 42 ta shtat birligidan iborat boʻlgan Axborot-kommunikatsiya texnologiyalarini joriy etish boʻlimlari (keyingi oʻrinlarda Markazning hududiy boʻlimlari deb yuritiladi).
2.Quyidagilar Markazning asosiy vazifalari etib belgilansin:

Byuroning avtomatlashtirilgan axborot tizimlari, resurslari va ma’lumotlar bazalarini yaratish, rivojlantirish va yuritish boʻyicha yagona siyosatni ishlab chiqish hamda amalga oshirish, axborot xavfsizligini ta’minlash; 

elektr energiyasi va tabiiy gazni avtomatlashtirilgan elektron hisobga olish va nazorat qilish tizimini ishlab chiqish hamda yuritishda koʻmaklashish; 

elektr energiyasi va tabiiy gazdan foydalanish, sud hujjatlari va boshqa organlar hujjatlarini ijro etish sohasida suiiste’molchilik, talon-toroj holatlari hamda boshqa huquqbuzarliklarni samarali oldini olish imkonini beruvchi ilgʻor axborot texnologiyalari va dasturiy mahsulotlarni ishlab chiqish hamda joriy etish;

Byuroning axborot tizimlari, resurslari va ma’lumotlar bazalarini rivojlantirish, ularni boshqa davlat organlarining tizimlari bilan integratsiya qilish;

Byuroning axborot xavfsizligiga taxdidlarni oʻz vaqtida aniqlash va ularga qarshi kurashish, axborot xavfsizligi talablariga rioya etilishi ustidan nazorat va monitoringni amalga oshirish, axborot tizimlari, resurslari va ma’lumotlar bazalarini himoya qilish boʻyicha texnik infratuzilmalarni joriy etish hamda rivojlantirish;

axborot tizimlari, resurlari va ma’lumotlar bazalaridan foydalanish, axborot xavfsizligini ta’minlash sohasida Byuro xodimlarining malakasini oshirish boʻyicha kompleks chora-tadbirlarni amalga oshirish.
3.Belgilab qoʻyilsinki:

Markaz Byuroning mustaqil boshqarmasi huquqi bilan yuridik shaxs maqomisiz tashkil etiladi;

Markazga Byuro direktorining takdimnomasi boʻyicha O‘zbekiston Respublikasi Bosh prokurori tomonidan lavozimga tayinlanadigan va lavozimdan ozod etiladigan direktor rahbarlik qiladi;

Markazning hududiy boʻlimlari oʻz faoliyatida Byuroning hududiy boshqarma boshliqlari va Markaz direktoriga boʻysunadi;

Markaz va uning hududiy boʻlimlarining ta’minoti Majburiy ijro byurosini rivojlantirish jamgʻarmasi mablagʻlari hisobidan amalga oshiriladi.
4.Quyidagilar:

Markazning tuzilmasi 1-ilovaga muvofiq;

Markaz va uning hududiy boʻlimlari xodimlarining Yagona tarif setkasi boʻyicha mehnatga haq toʻlash razryadlari 2 va 3-ilovalarga muvofiq;

Markaz va uning hududiy boʻlimlari xodimlarining shtatlar jadvali 4 va 5-ilovalarga muvofiq tasdiqlansin.
5.Belgilab qoʻyilsinki:

ushbu qaror bilan tasdiqlangan Yagona tarif setkasi boʻyicha mehnatga haq toʻlash razryadlariga koʻra Markaz va uning hududiy boʻlimlari xodimlarining lavozim maoshini aniqlashda tarif koeffitsiyentlari ikki baravar miqdorda qoʻllaniladi;

Markaz va uning hududiy boʻlimlarining boshqaruv xodimlariga alohida mehnat sharoitlari uchun ularning lavozim maoshiga 100 foiz miqdorida oylik ustama toʻlanadi. Bunda ushbu ustama qonun hujjatlarida belgilangan ragʻbatlantiruvchi qoʻshimcha haq va ustamalarni hisoblashda Markaz va uning hududiy boʻlimlari xodimlarining lavozim maoshi tarkibiga kiritiladi;

Markaz va uning hududiy boʻlimlari xodimlariga ushbu qaror talablarini hisobga olgan holda Byuro xodimlari uchun nazarda tutilgan imtiyozlar, moddiy va ijtimoiy himoya choralari qoʻllaniladi.
6. O‘zbekiston Respublikasi Bosh prokuroriga Markaz va uning hududiy boʻlimlari tuzilmasiga belgilangan umumiy shtatlar soni doirasida oʻzgartirishlar kiritish huquqi berilsin.

Byuro direktoriga:

Markaz va uning xududiy boʻlimlariga axborot-kommunikatsiya texnologiyalari, shuningdek, boshqa mutaxassislik sohasida oliy ma’lumotga, zarur bilim va ish tajribasiga ega boʻlgan malakali kadrlarni ishga qabul qilish;

Markazga boshqa mutaxassislarni (dasturchilar, kompyuter tizimlari va tarmoqlari xavfsizligi, avtomatlashtirilgan tizimlarda ma’lumotlarni himoya qilish boʻyicha mutaxassislar, kompyuter muhandislari, veb-dizaynerlar va boshqalar) shartnomaviy-huquqiy asosda jalb etish huquqi berilsin.
7.Byuro bir oy muddatda:

Markaz toʻgʻrisidagi nizomning tasdiqlanishini;

Markaz va uning hududiy boʻlimlarini zamonaviy axborot-kommunikatsiya texnologiyalaridan professional darajada foydalanish qobiliyatiga ega malakali mutaxassislar bilan toʻldirilishini;

O‘zbekiston Respublikasi Axborot texnologiyalari va kommunikatsiyalarini rivojlantirish vazirligi bilan birgalikda Markaz hamda uning hududiy boʻlimlarini zamonaviy kompyuter texnikasi, aloqa, mebel hamda ishni samarali tashkil etish uchun zarur boʻlgan boshqa moddiy-texnika vositalari bilan jihozlanishini ta’minlasin.
8.O‘zbekiston Respublikasi Oliy sudi, Ichki ishlar vazirligi, Moliya vazirligi, Iqtisodiyot vazirligi, Adliya vazirligi, Bandlik va mehnat munosabatlari vazirligi, Axborot texnologiyalari va kommunikatsiyalarini rivojlantirish vazirligi, Davlat soliq qoʻmitasi, Davlat bojxona qoʻmitasi, Davlat statistika qoʻmitasi, “Yergeodezkadastr” davlat qoʻmitasi, Markaziy bank, Intellektual mulk agentligi, Davlat personallashtirish markazi, Davlat raqobat qoʻmitasi huzuridagi Qimmatli qogʻozlar bozorini muvofiqlashtirish va rivojlantirish markazi, boshqa vazirliklar hamda idoralar ikki oy muddatda Markazga oʻzlarining ma’lumotlar bazalari va axborot tizimlaridan toʻlaqonli foydalanish imkoniyatini ta’minlasin.
9.O‘zbekiston Respublikasi Prezidentining 2017 yil 30 maydagi “O‘zbekiston Respublikasi Bosh prokuraturasi huzuridagi Majburiy ijro byurosi faoliyatini tashkil etish toʻgʻrisida”gi PQ-3016-son qaroriga 6-ilovaga muvofiq oʻzgartish va qoʻshimchalar kiritilsin.
10.O‘zbekiston Respublikasi Bosh prokuraturasi va Moliya vazirligi ikki hafta muddatda ushbu qaror talablariga muvofiq Byuroning shtatlar jadvali va xarajatlar smetasiga oʻzgartishlar kiritsin.
11.Mazkur qarorning ijrosini nazorat qilish O‘zbekiston Respublikasining Bosh vaziri A.N.Aripov va O‘zbekiston Respublikasi Bosh prokurori I.B.Abdullayev zimmasiga yuklansin.
O‘zbekiston Respublikasi 

          Prezidenti                         Sh.Mirziyoyev


Toshkent shahri